Վրաստանին առնչվող մյուս կարևոր խնդիրը, որին բախվում է Եվրոպան, քրեական գործոնի առկայությունն է: Ընդունված է ասել, որ Միշիկո Սաակաշվիլուն, համենայն դեպս, հաջողվել էր Վրաստանում կարգուկանոն հաստատել ու հաջողությամբ պայքարել քրեական հեղինակությունների դեմ: Մյուս կողմից՝ Վրաստանում կենսամակարդակն այնքան ցածր է, որ վերջիններս այնտեղ «ասպարեզ» էլ չունեն ու առաջին հերթին իրենք են փորձում օգտվել եվրոպական շռայլ առանձնաշնորհներից: Դե, այնտեղ կենսամակարդակն անհամեմատ բարձր է, օրենքները շատ ավելի «մարդասիրական» են, բանտերը՝ «արքայական», հատկապես վրացականի համեմատ: Բանը հասել է նրան, որ Գերմանիայի Հյուսիսային Հռենոս-Վեստֆալիայի երկրամասի կառավարությունը պատրաստվում է վերանայելու և նույնիսկ չեղյալ համարելու Վրաստանի հետ անվիզա ռեժիմը՝ գերազանցապես քրեականների պատճառով: Նույնիսկ հատուկ հանդիպում է տեղի ունեցել Գերմանիայի ՆԳ նախարարի և Վրաստանի արտգործնախարարի միջև Մյունխենում: